CELEX: 32019D2110
Language: el
Date: 2019-12-09 00:00:00
Title: Απόφαση (ΚΕΠΠΑ) 2019/2110 του Συμβουλίου της 9ης Δεκεμβρίου 2019 σχετικά με τη συμβουλευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUAM RCA)

10.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 318/141
               
            
         ΑΠΟΦΑΣΗ (ΚΕΠΠΑ) 2019/2110 ΤΟΥ ΣΥΜΒΟΥΛΙΟΥ
         της 9ης Δεκεμβρίου 2019
         σχετικά με τη συμβουλευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUAM RCA)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 15 Οκτωβρίου 2018, στα συμπεράσματα σχετικά με την Κεντροαφρικανική Δημοκρατία, το Συμβούλιο υπογράμμισε την ανάγκη να συνεχίσει η Ευρωπαϊκή Ένωση τη δράση της, χρησιμοποιώντας τα διάφορα μέσα της, για να βοηθήσει τη χώρα αυτή να επιστρέψει στον δρόμο της σταθερότητας, της ειρήνης και της ανάπτυξης και να ανταποκριθεί στην προσδοκία ολόκληρου του πληθυσμού της για βιώσιμη ειρήνη και συμφιλίωση.
                  
               
                     (2)
                  
                  
                     Στις 6 Φεβρουαρίου 2019, υπογράφτηκε μεταξύ της κυβέρνησης της Κεντροαφρικανικής Δημοκρατίας και των ένοπλων ομάδων μια συνολική συμφωνία για την ειρήνη και τη συμφιλίωση.
                  
               
                     (3)
                  
                  
                     Στις 12 Ιουλίου 2019, ο Πρόεδρος της Κεντροαφρικανικής Δημοκρατίας, σε επιστολή προς τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας, ζήτησε την ανάπτυξη μη στρατιωτικής αποστολής στην Κεντροαφρικανική Δημοκρατία για τη στήριξη της προόδου στην εν εξελίξει μεταρρύθμιση του τομέα της ασφάλειας και τη συμβολή στην αναδιοργάνωση και την ανάπτυξη των δυνάμεων εσωτερικής ασφάλειας της χώρας.
                  
               
                     (4)
                  
                  
                     Στις 21 Νοεμβρίου 2019, το Συμβούλιο ενέκρινε γενική ιδέα διαχείρισης κρίσεων για ενδεχόμενη μη στρατιωτική συμβουλευτική αποστολή στην Κεντροαφρικανική Δημοκρατία στο πλαίσιο της Κοινής Πολιτικής Ασφάλειας και Άμυνας (ΚΠΑΑ).
                  
               
                     (5)
                  
                  
                     Η αποστολή θα πρέπει να συσταθεί σύμφωνα με την εγκεκριμένη γενική ιδέα διαχείρισης κρίσεων. Μια κεντρική ομάδα θα πρέπει να προβεί στις απαραίτητες προετοιμασίες, ώστε να μπορέσει η αποστολή να επιτύχει την αρχική επιχειρησιακή της δυνατότητα. Η αποστολή θα πρέπει να εκκινηθεί από το Συμβούλιο το αργότερο την άνοιξη του 2020, εφόσον πληρούνται οι σχετικές προϋποθέσεις.
                  
               
                     (6)
                  
                  
                     Η Επιτροπή Πολιτικής και Ασφάλειας (ΕΠΑ) θα πρέπει να ασκεί, υπό την ευθύνη του Συμβουλίου και του Ύπατου Εκπροσώπου, τον πολιτικό έλεγχο της αποστολής, να της παρέχει στρατηγική καθοδήγηση και να λαμβάνει τις σχετικές αποφάσεις σύμφωνα με το άρθρο 38 τρίτο εδάφιο της Συνθήκης για την Ευρωπαϊκή Ένωση (ΣΕΕ).
                  
               
                     (7)
                  
                  
                     Το Κέντρο Επιφυλακής θα πρέπει να ενεργοποιηθεί για αυτήν την αποστολή.
                  
               
                     (8)
                  
                  
                     Η αποστολή αυτή θα διεξάγεται στο πλαίσιο συνθηκών που μπορεί να επιδεινωθούν και θα μπορούσαν να παρεμποδίσουν την επίτευξη των στόχων της εξωτερικής δράσης της Ένωσης που ορίζονται στο άρθρο 21 ΣΕΕ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αποστολή
            Η Ένωση συνιστά συμβουλευτική μη στρατιωτική αποστολή ΚΠΑΑ της Ευρωπαϊκής Ένωσης προς στήριξη της μεταρρύθμισης του τομέα της ασφάλειας στην Κεντροαφρικανική Δημοκρατία (EUAM RCA).
         
         
            Άρθρο 2
            Εντολή
            
               1.   Οι στρατηγικοί στόχοι της EUAM RCA είναι:
               
                           α)
                        
                        
                           να στηρίζει τη δημιουργία ικανοτήτων διακυβέρνησης και διαχείρισης βάσει κανόνων εντός του Υπουργείου Εσωτερικών και Δημόσιας Ασφάλειας της Κεντροαφρικανικής Δημοκρατίας, στον σχεδιασμό, την υλοποίηση, την ανάπτυξη και την παρακολούθηση όλων των σχετικών κατηγοριών σχεδιασμού,
                        
                     
                           β)
                        
                        
                           να στηρίζει τον βιώσιμο μετασχηματισμό των δυνάμεων εσωτερικής ασφάλειας της Κεντροαφρικανικής Δημοκρατίας και της επιχειρησιακής αποτελεσματικής λειτουργίας και ανάπτυξής τους,
                        
                     
                           γ)
                        
                        
                           να συνδράμει στην ανάπτυξη ολοκληρωμένης στήριξης των δυνάμεων εσωτερικής ασφάλειας της Κεντροαφρικανικής Δημοκρατίας μέσω στενού συντονισμού, διασφαλίζοντας ενότητα δράσης και συμπληρωματικότητα των προσπαθειών με τους σχετικούς φορείς,
                        
                     
                           δ)
                        
                        
                           να διαμορφώνει μία ολοκληρωμένη εικόνα της κατάστασης μέσω ειδικής αναλυτικής ικανότητας, μεταξύ άλλων σε τομείς όπως η στρατηγική επικοινωνία και οι εξελίξεις στον τομέα της πολιτικής και της ασφάλειας.
                        
                     
            
               2.   Προς επίτευξη των εν λόγω στόχων, η EUAM RCA δρα σύμφωνα με τη γενική ιδέα διαχείρισης κρίσεων (CMC) την οποία ενέκρινε το Συμβούλιο στις 21 Νοεμβρίου 2019 και με τα έγγραφα επιχειρησιακού σχεδιασμού. Σε μια σταδιακή, κλιμακώσιμη και σπονδυλωτή προσέγγιση, η EUAM RCA παρέχει συμβουλές σε στρατηγικό επίπεδο στο Υπουργείο Εσωτερικών και Δημόσιας Ασφάλειας και στις δυνάμεις εσωτερικής ασφάλειας της Κεντροαφρικανικής Δημοκρατίας, προκειμένου να στηρίξει τον βιώσιμο μετασχηματισμό τους σε έναν πιο συνεκτικό πάροχο ασφάλειας, υπό την ευθύνη της χώρας και σε στενό συντονισμό με την αντιπροσωπεία της ΕΕ στην Κεντροαφρικανική Δημοκρατία, την EUTM RCA (1), τη MINUSCA, την UNPOL, την Αφρικανική Ένωση και άλλους διεθνείς φορείς.
            
            
               3.   Η EUAM RCA προωθεί την εφαρμογή του διεθνούς ανθρωπιστικού δικαίου και την τήρηση των ανθρώπινων δικαιωμάτων, καθώς και την προστασία των αμάχων, την ισότητα των φύλων και την απαγόρευση των διακρίσεων από τις δυνάμεις εσωτερικής ασφάλειας της Κεντροαφρικανικής Δημοκρατίας, ιδίως των διακρίσεων λόγω εθνοτικής καταγωγής ή θρησκευτικών πεποιθήσεων.
            
         
         
            Άρθρο 3
            Δομή διοίκησης και διάρθρωση
            
               1.   Η EUAM RCA έχει ενοποιημένη δομή διοίκησης ως επιχείρηση διαχείρισης κρίσεων.
            
            
               2.   Η EUAM RCA έχει την έδρα της στο Μπανγκουί.
            
            
               3.   Η διάρθρωση της EUAM RCA γίνεται σύμφωνα με τα έγγραφα σχεδιασμού της.
            
         
         
            Άρθρο 4
            Διοικητής μη στρατιωτικής επιχείρησης
            
               1.   Ο διευθυντής της μη στρατιωτικής δυνατότητας σχεδιασμού και διεξαγωγής επιχειρήσεων (CPCC) αναλαμβάνει καθήκοντα διοικητή μη στρατιωτικής επιχείρησης για την EUAM RCA. Η CPCC τίθεται στη διάθεση του διοικητή μη στρατιωτικής επιχείρησης για τον σχεδιασμό και τη διεξαγωγή της EUAM RCA.
            
            
               2.   Ο διοικητής μη στρατιωτικής επιχείρησης, υπό τον πολιτικό έλεγχο και τη στρατηγική καθοδήγηση της Επιτροπής Πολιτικής και Ασφάλειας (ΕΠΑ) και υπό τη γενική εξουσία του Ύπατου Εκπροσώπου για θέματα εξωτερικής πολιτικής και πολιτικής ασφαλείας (ΥΕ), ασκεί τη διοίκηση και τον έλεγχο της EUAM RCA σε στρατηγικό επίπεδο.
            
            
               3.   Ο διοικητής μη στρατιωτικής επιχείρησης διασφαλίζει την ορθή και αποτελεσματική εφαρμογή των αποφάσεων του Συμβουλίου και της ΕΠΑ όσον αφορά τη διεξαγωγή των επιχειρήσεων, μεταξύ άλλων εκδίδοντας τις απαραίτητες εντολές, σε στρατηγικό επίπεδο, προς τον αρχηγό αποστολής και παρέχοντάς του συμβουλές και τεχνική υποστήριξη.
            
            
               4.   Ο διοικητής μη στρατιωτικής επιχείρησης υποβάλλει αναφορές στο Συμβούλιο μέσω του ΥΕ.
            
            
               5.   Το αποσπασμένο προσωπικό παραμένει στο σύνολό του υπό τις εντολές των εθνικών αρχών του κράτους από το οποίο αποσπάστηκε, σύμφωνα με τους εθνικούς κανόνες, ή υπό τις εντολές του οικείου θεσμικού οργάνου της Ένωσης ή της Ευρωπαϊκής Υπηρεσίας Εξωτερικής Δράσης (ΕΥΕΔ), αντίστοιχα. Οι εν λόγω αρχές μεταβιβάζουν τον επιχειρησιακό έλεγχο (OPCON) του προσωπικού τους στον διοικητή μη στρατιωτικής επιχείρησης.
            
            
               6.   Ο διοικητής μη στρατιωτικής επιχείρησης έχει ως γενική ευθύνη να διασφαλίζει ότι το καθήκον επιμέλειας της Ένωσης εκπληρώνεται σωστά.
            
            
               7.   Ο διοικητής μη στρατιωτικής επιχείρησης και ο επικεφαλής της αντιπροσωπείας της ΕΕ στην Κεντροαφρικανική Δημοκρατία διαβουλεύονται μεταξύ τους, ανάλογα με την περίπτωση.
            
         
         
            Άρθρο 5
            Αρχηγός αποστολής
            
               1.   Ο αρχηγός αποστολής είναι υπεύθυνος για την EUAM RCA και ασκεί τη διοίκηση και τον έλεγχο αυτής, σε επίπεδο θεάτρου επιχειρήσεων. Ο αρχηγός αποστολής υπάγεται απευθείας στον διοικητή μη στρατιωτικής επιχείρησης και ενεργεί σύμφωνα με τις οδηγίες του.
            
            
               2.   Ο αρχηγός αποστολής είναι ο εκπρόσωπος της EUAM RCA στην περιοχή ευθύνης της.
            
            
               3.   Ο αρχηγός αποστολής είναι υπεύθυνος για διοικητικά θέματα και για θέματα διοικητικής μέριμνας για την EUAM RCA, μεταξύ άλλων για ό,τι αφορά τα μέσα, τους πόρους και τις πληροφορίες που έχουν τεθεί στη διάθεση της EUAM RCA. Ο αρχηγός αποστολής μπορεί να αναθέτει διαχειριστικά καθήκοντα σε θέματα προσωπικού και οικονομικής φύσης στα μέλη της EUAM RCA, υπό τη γενική ευθύνη του.
            
            
               4.   Ο αρχηγός αποστολής είναι υπεύθυνος για τον πειθαρχικό έλεγχο του προσωπικού της EUAM RCA. Όσον αφορά το αποσπασμένο προσωπικό, τα πειθαρχικά μέτρα επιβάλλονται κατά τους εθνικούς κανόνες από τις εθνικές αρχές του κράτους από το οποίο αποσπάστηκε, από το οικείο θεσμικό όργανο της Ένωσης ή από την ΕΥΕΔ, αντίστοιχα.
            
            
               5.   Ο αρχηγός αποστολής μεριμνά για την κατάλληλη προβολή της EUCAP RCA.
            
            
               6.   Ο αρχηγός αποστολής, χωρίς να θίγεται η δομή διοίκησης, λαμβάνει επιτόπου πολιτική καθοδήγηση από τον επικεφαλής της αντιπροσωπείας της Ένωσης στην Κεντροαφρικανική Δημοκρατία.
            
         
         
            Άρθρο 6
            Προσωπικό
            
               1.   Η EUAM RCA απαρτίζεται πρωτίστως από προσωπικό που αποσπάται από τα κράτη μέλη, τα θεσμικά όργανα της Ένωσης ή την ΕΥΕΔ. Κάθε κράτος μέλος, κάθε θεσμικό όργανο της Ένωσης και η ΕΥΕΔ επιβαρύνονται με τις δαπάνες του προσωπικού που έχουν αποσπάσει, συμπεριλαμβανομένων των ταξιδιωτικών εξόδων προς και από τον τόπο απόσπασης, των μισθών, της ιατροφαρμακευτικής περίθαλψης και των επιδομάτων εκτός των εφαρμοστέων καθημερινών αποζημιώσεων.
            
            
               2.   Εμπίπτει στην αρμοδιότητα του κράτους μέλους, του θεσμικού οργάνου της Ένωσης ή της ΕΥΕΔ να αντικρούουν τυχόν αξιώσεις συνδεόμενες με την απόσπαση τις οποίες προβάλλουν τα αποσπασθέντα μέλη του προσωπικού ή οι οποίες αφορούν τα μέλη αυτά, καθώς και να προβαίνουν σε οποιεσδήποτε ενέργειες κατά των εν λόγω προσώπων.
            
            
               3.   Η EUAM RCA μπορεί να προσλαμβάνει διεθνές και τοπικό προσωπικό με σύμβαση εργασίας, εάν η εκτέλεση των απαιτούμενων καθηκόντων δεν μπορεί να εξασφαλιστεί από το αποσπασθέν προσωπικό των κρατών μελών. Κατ’ εξαίρεση, σε δεόντως αιτιολογημένες περιπτώσεις, εάν δεν υπάρχουν υποψήφιοι με τα απαιτούμενα προσόντα από τα κράτη μέλη, μπορούν να προσλαμβάνονται υπήκοοι των συμμετεχόντων τρίτων κρατών με σύμβαση εργασίας, εφόσον αυτό κρίνεται σκόπιμο.
            
            
               4.   Οι όροι εργασίας, τα δικαιώματα και οι υποχρεώσεις του διεθνούς και τοπικού προσωπικού καθορίζονται στις συμβάσεις μεταξύ της EUAM RCA και των ενδιαφερόμενων μελών του προσωπικού.
            
         
         
            Άρθρο 7
            Καθεστώς της EUAM RCA και του προσωπικού της
            Το καθεστώς της EUAM RCA και του προσωπικού της, συμπεριλαμβανομένων κατά περίπτωση των προνομίων, ασυλιών και των επιπλέον εγγυήσεων που απαιτούνται για την ολοκλήρωση και την εύρυθμη διεξαγωγή της EUAM RCA, αποτελεί αντικείμενο συμφωνίας που συνάπτεται κατ’ εφαρμογή του άρθρου 37 ΣΕΕ και σύμφωνα με τη διαδικασία του άρθρου 218 ΣΛΕΕ.
         
         
            Άρθρο 8
            Πολιτικός έλεγχος και στρατηγική καθοδήγηση
            
               1.   Η ΕΠΑ ασκεί, υπό την ευθύνη του Συμβουλίου και του ΥΕ, τον πολιτικό έλεγχο και τη στρατηγική καθοδήγηση της EUAM RCA. Το Συμβούλιο εξουσιοδοτεί την ΕΠΑ να λαμβάνει τις σχετικές αποφάσεις για τον σκοπό αυτό σύμφωνα με το άρθρο 38 τρίτο εδάφιο της ΣΕΕ. Η εξουσιοδότηση αυτή περιλαμβάνει και τις εξουσίες διορισμού αρχηγού αποστολής, με πρόταση του ΥΕ, και τροποποίησης του σχεδίου επιχειρήσεων (OPLAN). Το Συμβούλιο διατηρεί την εξουσία λήψης αποφάσεων όσον αφορά τους στόχους και τον τερματισμό της EUAM RCA. Οι αποφάσεις της ΕΠΑ σχετικά με τον διορισμό του αρχηγού αποστολής δημοσιεύονται στην Επίσημη Εφημερίδα της Ευρωπαϊκής Ένωσης.
            
            
               2.   Η ΕΠΑ υποβάλλει έκθεση στο Συμβούλιο σε τακτά χρονικά διαστήματα.
            
            
               3.   Η ΕΠΑ λαμβάνει, σε τακτά χρονικά διαστήματα και όποτε απαιτείται, εκθέσεις του διοικητή μη στρατιωτικής επιχείρησης και του αρχηγού αποστολής για ζητήματα που εμπίπτουν στους τομείς αρμοδιότητάς τους.
            
         
         
            Άρθρο 9
            Συμμετοχή τρίτων κρατών
            
               1.   Με την επιφύλαξη της αυτονομίας λήψης αποφάσεων της Ένωσης και του ενιαίου θεσμικού πλαισίου της, τρίτα κράτη μπορούν να κληθούν να συνεισφέρουν στην EUAM RCA, υπό την προϋπόθεση ότι αναλαμβάνουν τα έξοδα αποστολής του προσωπικού που αποσπούν, συμπεριλαμβανομένων των μισθών, της ασφαλιστικής κάλυψης κατά παντός κινδύνου, της ημερήσιας αποζημίωσης και των εξόδων ταξιδιού προς και από την Κεντροαφρικανική Δημοκρατία, και ότι συμβάλλουν κατάλληλα στις δαπάνες λειτουργίας της EUAM RCA.
            
            
               2.   Τα τρίτα κράτη που συνεισφέρουν στην EUAM RCA έχουν τα ίδια δικαιώματα και υποχρεώσεις με τα κράτη μέλη όσον αφορά την καθημερινή διαχείριση της EUAM RCA.
            
            
               3.   Το Συμβούλιο εξουσιοδοτεί την ΕΠΑ να λαμβάνει τις συναφείς αποφάσεις αποδοχής των προτεινόμενων συνεισφορών και να συγκροτήσει επιτροπή συνεισφερόντων.
            
            
               4.   Λεπτομερείς ρυθμίσεις για τη συμμετοχή τρίτων κρατών καλύπτονται από συμφωνίες που συνάπτονται σύμφωνα με το άρθρο 37 ΣΕΕ και, εφόσον απαιτείται, από συμπληρωματικές τεχνικές ρυθμίσεις. Εάν η Ένωση και ένα τρίτο κράτος συνάψουν ή έχουν συνάψει συμφωνία που θεσπίζει πλαίσιο για τη συμμετοχή του εν λόγω τρίτου κράτους σε επιχειρήσεις διαχείρισης κρίσης της Ένωσης, οι διατάξεις της εν λόγω συμφωνίας εφαρμόζονται στο πλαίσιο της EUAM RCA.
            
         
         
            Άρθρο 10
            Ασφάλεια
            
               1.   Ο διοικητής μη στρατιωτικής επιχείρησης διευθύνει τον σχεδιασμό των μέτρων ασφάλειας του αρχηγού αποστολής και διασφαλίζει την ορθή και αποτελεσματική εφαρμογή τους από την EUAM RCA σύμφωνα με το άρθρο 4.
            
            
               2.   Ο αρχηγός αποστολής είναι υπεύθυνος για την ασφάλεια της EUAM RCA και για τη διασφάλιση της συμμόρφωσης με τις ελάχιστες απαιτήσεις ασφάλειας που ισχύουν για την EUAM RCA, σύμφωνα με την πολιτική της Ένωσης για την ασφάλεια του προσωπικού που είναι αποσπασμένο εκτός Ένωσης στο πλαίσιο επιχειρήσεων δυνάμει του τίτλου V ΣΕΕ και σύμφωνα με τα συνοδευτικά έγγραφα.
            
            
               3.   Ο αρχηγός αποστολής επικουρείται από υπεύθυνο ασφάλειας της αποστολής, ο οποίος αναφέρεται στον αρχηγό αποστολής και επίσης διατηρεί στενή σχέση σε λειτουργικό επίπεδο με την ΕΥΕΔ.
            
            
               4.   Το προσωπικό της EUAM RCA υποβάλλεται σε υποχρεωτική εκπαίδευση για θέματα ασφάλειας πριν από την ανάληψη των καθηκόντων του, σύμφωνα με το OPLAN. Ακολουθεί επίσης τακτική επανεκπαίδευση στο θέατρο των επιχειρήσεων, η οποία οργανώνεται από τον υπεύθυνο ασφάλειας της αποστολής.
            
            
               5.   Ο αρχηγός αποστολής διασφαλίζει την προστασία των διαβαθμισμένων πληροφοριών της ΕΕ, σύμφωνα με την απόφαση 2013/488/ΕΕ του Συμβουλίου (2).
            
         
         
            Άρθρο 11
            Κέντρο Επιφυλακής
            Τίθεται σε λειτουργία το Κέντρο Επιφυλακής για την EUAM RCA.
         
         
            Άρθρο 12
            Νομικές ρυθμίσεις
            Η EUAM RCA έχει την ικανότητα να αγοράζει υπηρεσίες και προμήθειες, να συνάπτει συμβάσεις και να συμφωνεί διοικητικές ρυθμίσεις, να απασχολεί προσωπικό, να διατηρεί τραπεζικούς λογαριασμούς, να αγοράζει και να διαθέτει περιουσιακά στοιχεία και να εξοφλεί τις οφειλές της, καθώς και να είναι διάδικος, στον βαθμό που απαιτείται για την εφαρμογή της παρούσας απόφασης.
         
         
            Άρθρο 13
            Χρηματοοικονομικές ρυθμίσεις
            
               1.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EUAM RCA για περίοδο 6 μηνών από την ημερομηνία έναρξης ισχύος της παρούσας απόφασης ανέρχεται σε 7 100 000 EUR. Το ποσό δημοσιονομικής αναφοράς για οποιαδήποτε μετέπειτα περίοδο αποφασίζεται από το Συμβούλιο.
            
            
               2.   Η διαχείριση όλων των δαπανών γίνεται σύμφωνα με τους κανόνες και τις διαδικασίες που ισχύουν για τον γενικό προϋπολογισμό της Ευρωπαϊκής Ένωσης. Η συμμετοχή φυσικών και νομικών προσώπων στην ανάθεση συμβάσεων προμηθειών από την EUAM RCA είναι ανοικτή χωρίς περιορισμούς. Επιπλέον, δεν εφαρμόζονται κανόνες καταγωγής για τα προϊόντα που αγοράζει η EUAM RCA. Υπό την επιφύλαξη της έγκρισης της Επιτροπής, η EUAM RCA μπορεί να συνάπτει τεχνικούς διακανονισμούς με τα κράτη μέλη, το κράτος υποδοχής, τα συμμετέχοντα τρίτα κράτη και άλλους διεθνείς παράγοντες, όσον αφορά την παροχή εξοπλισμού, υπηρεσιών και εγκαταστάσεων στην EUAM RCA.
            
            
               3.   Η EUAM RCA είναι υπεύθυνη για την εκτέλεση του προϋπολογισμού της. Προς τούτο, η EUAM RCA υπογράφει συμφωνία με την Επιτροπή. Οι χρηματοοικονομικές ρυθμίσεις συνάδουν με τη δομή διοίκησης που προβλέπεται στα άρθρα 3, 4 και 5 και με τις επιχειρησιακές απαιτήσεις της EUAM RCA.
            
            
               4.   Η EUAM RCA προβαίνει σε πλήρη ενημέρωση της Επιτροπής και υπόκειται στην εποπτεία της, σε ό,τι αφορά τις χρηματοοικονομικές δραστηριότητες που αναλαμβάνει στο πλαίσιο της συμφωνίας τους.
            
            
               5.   Οι δαπάνες που συνδέονται με την EUAM RCA είναι επιλέξιμες από την ημερομηνία έκδοσης της παρούσας απόφασης.
            
         
         
            Άρθρο 14
            Συνοχή της ανταπόκρισης της Ένωσης και συντονισμός
            
               1.   Ο ΥΕ διασφαλίζει τη συνοχή της εφαρμογής της παρούσας απόφασης με το σύνολο της εξωτερικής δράσης της Ένωσης, συμπεριλαμβανομένων των αναπτυξιακών προγραμμάτων της Ένωσης.
            
            
               2.   Με την επιφύλαξη της δομής διοίκησης, ο αρχηγός αποστολής ενεργεί, σε στενό συντονισμό με την αντιπροσωπεία της Ένωσης στο Μπανγκουί, για τη διασφάλιση της συνοχής της δράσης της Ένωσης στην Κεντροαφρικανική Δημοκρατία.
            
            
               3.   Ο αρχηγός αποστολής συνεργάζεται στενά με την EUTM RCA, τη MINUSCA, την UNPOL, την Αφρικανική Ένωση και, κατά περίπτωση, με άλλους διεθνείς παράγοντες.
            
         
         
            Άρθρο 15
            Κοινοποίηση πληροφοριών
            
               1.   Ο ΥΕ εξουσιοδοτείται να κοινοποιεί στα τρίτα κράτη που συμμετέχουν στην παρούσα απόφαση, κατά περίπτωση και σύμφωνα με τις ανάγκες της EUAM RCA, διαβαθμισμένες πληροφορίες της ΕΕ έως τη διαβάθμιση «CONFIDENTIEL UE /EU CONFIDENTIAL» που έχουν παραχθεί για τους σκοπούς της EUAM RCA, σύμφωνα με την απόφαση 2013/488/ΕΕ.
            
            
               2.   Σε περίπτωση συγκεκριμένης και άμεσης επιχειρησιακής ανάγκης, ο ΥΕ εξουσιοδοτείται επίσης να κοινοποιεί στο κράτος υποδοχής διαβαθμισμένες πληροφορίες της ΕΕ έως τη διαβάθμιση «RESTREINT UE/EU RESTRICTED» που έχουν παραχθεί για τους σκοπούς της EUAΜ RCA, σύμφωνα με την απόφαση 2013/488/ΕΕ. Για τον σκοπό αυτό, συνάπτονται ρυθμίσεις μεταξύ του ΥΕ και των αρμόδιων αρχών του κράτους υποδοχής.
            
            
               3.   Ο ΥΕ εξουσιοδοτείται να κοινοποιεί στα τρίτα κράτη που συνδέονται με την παρούσα απόφαση οποιαδήποτε μη διαβαθμισμένα έγγραφα της ΕΕ που σχετίζονται με αποφάσεις του Συμβουλίου σχετικά με την EUAM RCA και εμπίπτουν στο επαγγελματικό απόρρητο, σύμφωνα με το άρθρο 6 παράγραφος 1 του εσωτερικού κανονισμού του Συμβουλίου (3).
            
            
               4.   Ο ΥΕ μπορεί να αναθέτει τις εξουσίες που αναφέρονται στις παραγράφους 1 έως 3, καθώς και τη δυνατότητα σύναψης των ρυθμίσεων που αναφέρονται στην παράγραφο 2, σε πρόσωπα που βρίσκονται υπό την εποπτεία του, στον διοικητή μη στρατιωτικής επιχείρησης και στον αρχηγό αποστολής, σύμφωνα με το παράρτημα VI τμήμα VII της απόφασης 2013/488/ΕΕ.
            
         
         
            Άρθρο 16
            Έναρξη της αποστολής EUAM RCA
            
               1.   Η αποστολή αρχίζει με απόφαση του Συμβουλίου κατά την ημερομηνία που συνιστά ο διοικητής μη στρατιωτικής επιχείρησης της EUAM RCA, μόλις αυτή επιτύχει την αρχική της επιχειρησιακή δυνατότητα.
            
            
               2.   Η κεντρική ομάδα της EUAM RCA προβαίνει στις απαραίτητες προετοιμασίες για να μπορέσει η EUAM RCA να επιτύχει την αρχική επιχειρησιακή της δυνατότητα.
            
         
         
            Άρθρο 17
            Έναρξη ισχύος και διάρκεια
            Η παρούσα απόφαση αρχίζει να ισχύει από την ημέρα της έκδοσής της.
            Λήγει 2 έτη μετά την έναρξη της EUAM RCA.
         
         
            Βρυξέλλες, 9 Δεκεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Στρατιωτική εκπαιδευτική αποστολή της Ευρωπαϊκής Ένωσης στην Κεντροαφρικανική Δημοκρατία, η οποία συστάθηκε με την απόφαση (ΚΕΠΠΑ) 2016/610 του Συμβουλίου, της 19ης Απριλίου 2016, σχετικά με στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUTM RCA) (ΕΕ L 104 της 20.4.2016, σ. 21).
         
            (2)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).
         
            (3)  Απόφαση 2009/937/ΕΕ του Συμβουλίου, της 1ης Δεκεμβρίου 2009, για τη θέσπιση του εσωτερικού του κανονισμού (ΕΕ L 325 της 11.12.2009, σ. 35).